છેલ્લા ત્રણ વર્ષથી ઓસ્ટ્રેલિયાના મેલ્બર્ન શહેરમાં રહું છું. આ શહેર, વિસ્તારમાં અમદાવાદ કરતાં આશરે ૧૦૦ ગણું મોટું છે,છતાં પણ અહીં સીટી વિસ્તારમાં ૫-૭ ચર્ચને બાદ કરતાં ક્યાંય ચર્ચ કે મંદિરો નથી ! કોઈપણ વ્યક્તિ નિયમિત પણે ચર્ચમાં જતી હોય તેવું જોવામાં આવતું નથી, કે કોઈએ ગુરુ કરાવ્યા હોય તેવું પણ સાંભળ્યું નથી. કોઈ ધાર્મિક વરઘોડા પણ જોવા મળતા નથી ! … પરંતુ, સવારે ૫ વાગે નોકરી {જોબ} જવા માટે જતા કર્મશીલોના ટ્રાફિકને કારણે આઠ લાઈનનો M 1 Road { જે મુખ્ય માર્ગ છે } એકદમ ભરચક થઈ જાય છે ! ૧૦૦ કિ.મી. ની ઓછામાં ઓછી ઝડપ હોવા છતાં, ઘણી વાર તેમાં ટ્રાફિક જામ થઈ જાય છે ! { આપણે ત્યાં ધાર્મિક વરઘોડા અને નકામાં સરઘસ ટ્રાફિક જામ કરે છે ! } ગુરુ કરાવેલા ન હોવા છતાં આ લોકોમાં બધા જ નૈતિક ગુણો અભરે ભર્યા છે ! બધાં જ મકાનો કાચની બારીઓ ધરાવે છે, જે એક પાટુ મારતાં જ તોડી શકાય… છતાં પણ ઘરફોડ ચોરીઓ થતી જ નથી ! અરે! જાહેર મિલકતોને પણ ભાગ્યે જ કોઈ નુકશાન કરે છે. સાચે જ, ધર્મ એ દેખાડાની વસ્તુ નથી, આચરણની ચીજ છે, અને આ પ્રજાએ ધર્મને પચાવ્યો છે. અને તેથી જ અહીં કોઈ આસારામ પાકતો નથી ?